কারণ, টিপাইমুখ নিয়ে প্রতিরোধে রাজপথের আন্দোলনের সমান্তরালে আইনগত চ্যালেঞ্জেরও সুযোগ রয়েছে ভারতের ভেতরেই, যদি কেউ “সত্যি সত্যিই” চ্যালেঞ্জ করার ব্যাপারে “সংকল্পবদ্ধ” হয়ে থাকেন। এই বিষয়গুলো নিয়ে ভারত এবং বাংলাদেশের গ্রুপগুলোর ভাবনা কি? আর চ্যালেঞ্জের প্রশ্ন তো আসবে “চোর পালানোর পর”, ঘটনা (যথা: প্রকল্পের অনুমোদন) ঘটে যাবার পর। কিন্তু আমার কৌতুহল – আগে কি কিছু করার চেষ্টা হয়েছিল একে প্রতিরোধ করতে? ইআইএ-র কাজ যখন চলছিল, সেই সমীক্ষায় একেবারে তৃণমূল পর্যায়ে গোড়ার দিকেই মতামত তৈরী এবং সে মতামত (dissent) নিয়মতান্ত্রিক পন্থায় প্রতিবেদনে লিপিবদ্ধ করারও সুযোগ ছিল। আমার প্রশ্ন প্রকল্প উদ্যোক্তারা গালভরা “Comprehensive Environemntal Studies on Tipaimukh Hydro-Electric (Multi-Purpose) Project” শিরোনামের রিপোর্টটি ভারতের শিলং-মেঘালয়ের “North Eastern Electric Power Corporation Limited” এর হাতে যখন পেশ করলো কিংবা তারও আগে তৃণমূল থেকে তথ্য সংগ্রহ করলো এই প্রতিবেদনের জন্য – তখন (বা তার আগে) ভারতের গ্রুপগুলো ঠিক কি করছিল? এটি তো কোন গোপন-প্রকল্প না! মতামত, অসম্মতি, প্রতিবাদ রেকর্ডভুক্ত করার সুযোগ তো বরাবরই ছিল। তাই জানা থাকা দরকার তখন ঠিক কি করা হয়েছিল আসলে। কারণ, যদি সে সব মতামত তখন “অন-রেকর্ড” পেশ করার পরও আমলে না আনা হয়ে থাকে, তা প্রমাণিত হলে কিন্তু ভারতের প্রকল্প উদ্যোক্তারা আরও বড় ধরণের আইনগত ঝামেলার সম্মূখীন হওয়ার কথা বর্তমানে। এজন্যই এই তথ্যগুলো এখুনি খুঁজে বের করে আন্দোলনকারীদের নিজেদের সংগ্রহে রাখা দরকার।